এ বারের মতো বর্ষা বিদায়, কবে থেকে বাংলায় বইবে কাঁপুনি ধরানো উত্তুরে হাওয়া?

কলকাতা: বাংলা থেকে অবশেষে বিদায় নিচ্ছে বর্ষা (Monsoon)। টানা বৃষ্টি ভিজিয়েছে গোটা রাজ্য, এবার আবহাওয়ায় আসছে বড় পরিবর্তন (Kolkata Weather Update)। আলিপুর আবহাওয়া দফতর জানিয়েছে, এ বারের মতো মৌসুমি বায়ুর বিদায় শুরু হয়ে গিয়েছে। ফলে উত্তর ও দক্ষিণবঙ্গে বৃষ্টির আশা কার্যত শেষ (West Bengal Weather Update)।

বর্ষা এ বছর যেন লম্বা ইনিংস খেলেছে। সেপ্টেম্বর-অক্টোবর জুড়ে একাধিকবার বৃষ্টিতে ভিজেছে রাজ্য। তবে হাওয়া অফিস সূত্রে জানা গিয়েছে, আগামী ১৮ অক্টোবর বাংলা থেকে একেবারে বিদায় নেবে মৌসুমি বায়ু। এরপরই দক্ষিণবঙ্গে প্রবেশ করবে উত্তুরে হাওয়া, যার সঙ্গে শুরু হবে শীতের প্রস্তুতি।

আরও পড়ুন: সরকারি চাকরিতে ইস্তফা দিয়ে RG Kar-এর হুইসেল ব্লোয়ার হঠাৎ করেই বিজেপিতে

ভোরে যারা উঠছেন, তাঁদের অনেকেরই হালকা শীতল অনুভূতি হচ্ছে। যদিও দুপুরে তাপমাত্রা বেড়ে অস্বস্তি দিচ্ছে আর্দ্রতা, কিন্তু হাওয়া অফিস জানিয়েছে—এই ঘর্মাক্ত অবস্থা থেকে মুক্তি আসছে খুব শিগগিরই। মৌসুমি বায়ু সরে গেলেই দক্ষিণবঙ্গে ঢুকে পড়বে ঠান্ডা হাওয়া। তাপমাত্রা ধীরে ধীরে নামবে, আর সকাল-সন্ধ্যায় পড়বে হালকা গরম কাপড়।আপাতত বড় কোনও বৃষ্টির সম্ভাবনা নেই। আজ থেকেই দক্ষিণবঙ্গের আবহাওয়ায় পরিবর্তনের ইঙ্গিত মিলবে। বৃষ্টির দেখা মেলার সম্ভাবনা প্রায় নেই বললেই চলে। তবে কিছু কিছু এলাকায় স্থানীয়ভাবে হালকা বৃষ্টি হতে পারে, সেটিও সামান্য।

কলকাতায় কেমন থাকবে আবহাওয়া?

আজ কলকাতার সর্বোচ্চ তাপমাত্রা থাকতে পারে ৩৪ ডিগ্রি সেলসিয়াস, আর সর্বনিম্ন নামতে পারে ২৪ ডিগ্রি সেলসিয়াসে। বাতাসে আর্দ্রতার পরিমাণ এখনও বেশি, প্রায় ৯০ শতাংশের কাছাকাছি, ফলে ঘাম ও অস্বস্তি থেকে মুক্তি পেতে কিছুটা সময় লাগবে।

অন্যদিকে, উত্তরবঙ্গেও এখন আর বৃষ্টির সম্ভাবনা নেই। আকাশ বেশ পরিষ্কার, কিছু এলাকায় স্থানীয়ভাবে সামান্য বৃষ্টি হতে পারে। তবে দক্ষিণবঙ্গের তুলনায় উত্তরবঙ্গে তাপমাত্রা ইতিমধ্যেই কিছুটা কমেছে—ফলে সেখানেই আগে মিলবে শীতের প্রথম ছোঁয়া।